Forslag til RÅDETS FORORDNING om ændring af forordning (Euratom) nr. 1074/1999 om undersøgelser, der foretages af Det Europæiske Kontor for Bekæmpelse af Svig (OLAF)

(forelagt af Kommissionen)

BEGRUNDELSE

Begrundelse og mål

De forskellige elementer i det retsgrundlag, som Kontoret for Bekæmpelse af Svig (OLAF) arbejder på, når det foretager sine undersøgelser, blev vedtaget af lovgiveren i 1999. Europa-Parlamentets og Rådets forordning nr. 1074/1999 af 25. maj 1999 om undersøgelser, der foretages af Det Europæiske Kontor for Bekæmpelse af Svig (i det følgende benævnt "forordning nr. 1074/1999"), udgør et af nøgle-instrumenterne i denne sammenhæng, idet forordningen fastlægger de nærmere regler for OLAF's interne og eksterne undersøgelser.

Kommissionen godkendte i april 2003 en første evaluering af OLAF's aktiviteter [1]. Evalueringen indeholdt også en række henstillinger, der skulle styrke OLAF's indsats yderligere. Senere begivenheder, ikke mindst Eurostat-sagen, og den lære, der har kunnet drages heraf, har imidlertid afsløret en række andre mangler, som ikke blev behandlet særligt indgående i Kommissionens evalueringsrapport. Det blev således klart, at der var behov for at sikre en grundigere og hurtigere informationsudveksling mellem Kommissionen og OLAF. Med det formål har Kommissionen og OLAF som et første skridt udarbejdet en aftaleprotokol, der skal sikre rettidig informationsudveksling om de interne undersøgelser, som OLAF foretager i Kommissionen. [2] Det har imidlertid vist sig, at spørgsmålet om forbedring af informationsstrømmen bør indsættes i en bredere kontekst, både med hensyn til den institutionelle dækning (så der sikres en ensartet behandling i alle EU's institutioner og organer) og selve indholdet af informationerne. Desuden vil kun lovgivning kunne give sådanne regler den nødvendige demokratiske legitimitet.

[1] KOM(2003) 154 endelig udg.

[2] SEK(2003) 871 konsolideret.

I slutningen af 2003 forpligtede Kommissionen sig derfor til at udarbejde et passende lovgivningsmæssigt forslag og forelægge det for lovgiveren. Europa-Parlamentet godkendte denne fremgangsmåde i sin beslutning af 4. november 2003 [3] om evalueringen af OLAF's aktiviteter og i sin beslutning af 29. januar 2004 om de foranstaltninger, som Kommissionen har truffet for at efterkomme bemærkningerne i afgørelsen om decharge for 2001 [4].

[3] KOM(2003) 154 - 2002/2237 (INI).

[4] KOM(2003) 651 - C5-0536/2003 - 2003/2200/SYN.

Hovedformålene med forslaget er følgende:

* At gøre OLAF's konkrete indsats mere effektiv

For at nå dette mål foreslås der bestemmelser, der giver OLAF mulighed for at koncentrere sig om de prioriterede opgaver, der er fastsat i dets årlige arbejdsprogram, efter høring af Overvågningsudvalget. Det siger sig selv, at arbejdsprogrammet skal tage hensyn til de synspunkter, som institutionerne, især Kommissionen, har givet udtryk for vedrørende prioriteterne for politikken og aktiviteterne på svigbekæmpelsesområdet. Med udgangspunkt i hensigtsmæssighedsprincippet bør det gøres klart, at det er op til OLAF at afgøre, om der skal indledes en undersøgelse eller ej, og eventuelt at anmode de relevante myndigheder om at tage sig af mindre vigtige sager eller sager, der ikke indgår blandt dets prioriterede aktiviteter.

Generelt skal der ske en afklaring af de procedurer, der gælder for indledning og afslutning af undersøgelser, og af forholdet mellem på den ene side interne foranstaltninger truffet af EU's institutioner og organer, og på den anden side OLAF's undersøgelser. Så længe OLAF er i gang med en intern undersøgelse, bør institutioner, organer, kontorer og agenturer ikke indlede parallelle undersøgelser (jf. ændringen af artikel 1, stk. 3). Endvidere bør der fastsættes mekanismer, der sikrer, at OLAF hurtigst muligt giver disse institutioner, organer, kontorer og agenturer meddelelse om, hvorvidt kontoret er i færd med eller påtænker at gennemføre en undersøgelse af bestemte forhold, eller om de selv straks kan gå i gang med at undersøge forhold, hvor OLAF har besluttet ikke at indlede en undersøgelse (jf. ændringer til artikel 5).

De foreslåede bestemmelser giver også Overvågningsudvalget en større ret til indsigt i langvarige undersøgelser: OLAF skal, når en undersøgelse har stået på i tolv måneder, informere udvalget herom og samtidig begrunde en eventuel beslutning om at videreføre behandlingen af de pågældende sager. OLAF skal høre udvalget, inden der træffes beslutning om at videreføre en undersøgelse ud over en periode på 18 måneder. De institutioner, der « berøres » af en undersøgelse, skal ligeledes informeres om begrundelsen for, at OLAF beslutter at videreføre undersøgelsen ud over en periode på 12 måneder. Hvis en sådan forlængelse bekymrer institutionen, kan denne indhente udtalelse fra udvalget.

Som hidtil er det op til OLAF at beslutte, om det vil indlede en undersøgelse eller ej, og kontorets funktionelle uafhængighed vil fortsat blive respekteret fuldt ud.

* At forbedre informationsstrømmen mellem OLAF og EU's institutioner og organer

De nuværende bestemmelser i forordning nr. 1074/1999 angiver ikke præcist, om - og i hvilket omfang - OLAF er forpligtet til at informere den institution eller det organ, som sagen drejer sig om. Sådanne oplysninger er imidlertid af afgørende betydning for, at EU's institutioner kan udøve deres politiske ansvar, når tjenestemænd mistænkes for at have begået strafbare handlinger, eller når en administrativ handling er nødvendig for at beskytte EU's interesser. I disse tilfælde skal OLAF have en klar forpligtelse til at informere den institution eller det organ, sagen drejer sig om (jf. nyt stykke 5 a i artikel 6). Desuden bør den institution, det organ, det kontor eller det agentur, som sagen drejer sig om, underrettes om, at OLAF sender informationer til de retlige myndigheder.

Desuden forekommer det rimeligt, at ikke blot medlemsstaterne, men også Kommissionen i sin egenskab af traktatens vogter kan anmode om, at der indledes eksterne undersøgelser, og at den bliver informeret om resultatet af undersøgelserne (jf. ændringerne til artikel 5, stk. 2, og artikel 9, stk. 3).

* At sikre involverede personers rettigheder fuldt ud

Af hensyn til retssikkerheden foreslår Kommissionen, at der i forordningen indsættes en detaljeret bestemmelse om de proceduremæssige garantier, der skal overholdes i forbindelse med interne og eksterne undersøgelser (jf. den nye artikel 7 a). Disse garantier er baseret på og supplerer de bestemmelser, der findes i den interinstitutionelle aftale om interne undersøgelser (og de forskellige afgørelser til gennemførelse heraf) og i den kommende reviderede vedtægt. Ved at indarbejde dem i selve forordningen fås et ensartet sæt af grundlæggende garantier, der gælder for alle undersøgelser gennemført af OLAF, interne såvel som eksterne. I forhold til den interinstitutionelle aftale om interne undersøgelser tilføjes følgende garantier:

- bestemmelser om de oplysninger, som OLAF skal meddele forud for en samtale, og om udarbejdelse af referat af samtalen

- den pågældendes ret til at blive bistået af en person efter eget valg under en samtale

- retten til ikke at anklage sig selv.

Disse garantier skal overholdes ikke blot forud for udarbejdelsen af en endelig rapport, men også forud for afsendelsen af informationer til de nationale myndigheder i overensstemmelse med artikel 10 (jf. ændringen af artikel 10, stk. 3).

* At udfylde en række mangler, der nedsætter effektiviteten af OLAF's undersøgelser

- I overensstemmelse med henstillingerne i evalueringsrapporten foreslås det at tydeliggøre OLAF's undersøgelsesbeføjelser i forbindelse med eksterne undersøgelser vedrørende økonomiske aktører, der modtager fællesskabsmidler på kontraktbasis (direkte udgifter). Derved udfyldes en retlig lakune, der har vist sig i de nuværende bestemmelser.

- OLAF bør sikres bedre adgang til oplysninger vedrørende eksterne undersøgelser, som EU's institutioner og organer ligger inde med. Der bør også sikres lettere adgang til informationer, som økonomiske aktører ligger inde med i forbindelse med interne undersøgelser.

- Endelig tager forslaget sigte på en yderligere styrkelse af det harmoniske samarbejde, som OLAF og medlemsstaterne har omkring eksterne undersøgelser, og af de dertil knyttede informationsstrømme.

* At styrke den rolle, som OLAF's Overvågningsudvalg spiller

Kommissionen mener, at OLAF kunne have fordel af, at Overvågningsudvalgets rolle blev styrket. Det foreslås derfor, at udvalget kommer til at spille en større rolle i forbindelse med kontrollen med anvendelsen af forordning nr. 1074/1999, især for så vidt angår personers rettigheder, undersøgelsers varighed og informationsstrømmen mellem OLAF og EU's institutioner og organer. Hvad angår beskyttelsen af personers rettigheder, skal involverede personer fremover have mulighed for at anmode udvalget om en udtalelse. De berørte institutioner vil få samme mulighed for så vidt angår spørgsmål, som OLAF er forpligtet til at informere dem om.

Tilsvarende retlige bestemmelser

Det bør bemærkes, at Kommissionen sideløbende hermed foreslår en ændring af forordning nr. 1073/1999, der udgør den retlige ramme for de undersøgelser, som OLAF gennemfører i henhold til den del af fællesskabsretten, der dækkes af EF-traktaten.

Retsgrundlag:

Kommissionens forslag tager sigte på at ændre den eksisterende forordning nr. 1074/1999 og er derfor baseret på artikel 203 i traktaten om oprettelse af Det Europæiske Atomenergifællesskab.

Nærhedsprincippet og proportionalitetsprincippet

Ændringsforordningen er fuldt ud forenelig med nærhedsprincippet. Ligesom den oprindelige forordning nr. 1074/1999 indebærer nærværende ændringsforordning ikke nogen formindskelse af medlemsstaternes beføjelser og ansvar i forbindelse med vedtagelse af foranstaltninger til bekæmpelse af svig til skade for Fællesskabernes finansielle interesser. OLAF's aktionsmidler i forbindelse med eksterne undersøgelser er blevet tydeliggjort og styrket, men alene på de punkter, hvor praksis har afsløret retlige lakuner i det nuværende system, og hvor kun en mere effektiv indsats fra OLAF's side kan sikre, at de af OLAF gennemførte undersøgelser bliver pålidelige og brugbare for medlemsstaternes myndigheder. Desuden må de grundlæggende proceduremæssige garantier udvides til også at omfatte eksterne undersøgelser (ny artikel 7 a). Dette er nødvendigt for at etablere ensartede retlige rammer for alle de undersøgelser, der gennemføres af OLAF. Derved fjernes enhver usikkerhed omkring den korrekte behandling af personer, der berøres af en undersøgelse (f.eks. EU-tjenestemænd, hvis mulige indblanding i en sag afdækkes under en ekstern undersøgelse). For at sikre, at OLAF kan arbejde effektivt inden for sikre retlige rammer, er det nødvendigt at der i fællesskabsretten indføres klare regler om ovennævnte emner. De nævnte regler overholder således også proportionalitetsprincippet.

Grundlæggende rettigheder

Som bekræftet af Domstolen (dom af 10. juli 2003 i sag C-11/00 Kommissionen/BCE, punkt 139) er forordning nr. 1074/1999 allerede i sin oprindelige form udtryk for, at lovgiveren er fast besluttet på, at overdragelsen af beføjelser til OLAF skal ske under fuld overholdelse af menneskerettighederne og de grundlæggende frihedsrettigheder. I betragtning af en række spørgsmål, der er opstået i forbindelse med OLAF's aktiviteter, forekommer det hensigtsmæssigt, at der sker en yderligere styrkelse af de proceduremæssige garantier i forhold til de nuværende bestemmelser, og at de kommer til at gælde alle undersøgelser, der gennemføres af OLAF, interne såvel som eksterne. I betragtning af, at sådanne undersøgelser har en rent forberedende karakter, og at konklusionerne deraf derfor ikke i sig selv udgør anklagepunkter, men eventuelt kan give anledning til administrative eller strafferetlige procedurer, overholder disse garantier de grundlæggende rettigheder, der er nedfældet i EU's charter om grundlæggende rettigheder, eller giver endog på visse punkter en bedre beskyttelse end det minimum, der kræves ifølge charteret.

Virkning for budgettet

Det foreslås at forøge antallet af medlemmer af OLAF's Overvågningsudvalg fra fem til syv. Virkningen af denne foranstaltning på Fællesskabets budget udspecificeres i den finansieringsoversigt, der som bilag er knyttet til forslaget.

2004/0038 (CNS)

Forslag til RÅDETS FORORDNING om ændring af forordning (Euratom) nr. 1074/1999 om undersøgelser, der foretages af Det Europæiske Kontor for Bekæmpelse af Svig (OLAF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Atomenergifællesskab, særlig artikel 203,

under henvisning til forslag fra Kommissionen [5],

[5] EFT C [...] af [...], s. [...].

under henvisning til udtalelse fra Europa-Parlamentet [6], og

[6] EFT C [...] af [...], s. [...].

ud fra følgende betragtninger:

(1) Der bør opstilles klare regler, der bekræfter den overordnede kompetence, som Det Europæiske Kontor for Bekæmpelse af Svig (i det følgende benævnt "kontoret") har til at gennemføre interne undersøgelser, men som samtidig indfører mekanismer, der giver institutioner, organer, kontorer og agenturer mulighed for hurtigt at overtage efterforskningen i tilfælde, hvor kontoret beslutter ikke at foretage sig noget.

(2) Det bør gøres klart, at kontorets indledning af en undersøgelse er underlagt princippet om hensigtsmæssighed, hvilket betyder, at kontoret, selv om der foreligger en tilstrækkelig begrundet mistanke, kan beslutte ikke at indlede en undersøgelse i mindre vigtige tilfælde eller tilfælde, der ikke indgår blandt de prioriterede aktiviteter, der årligt fastsættes af kontoret. Sådanne tilfælde skal så, hvis det drejer sig om interne undersøgelser, behandles af institutionen, organet, kontoret eller agenturet selv, eller, hvis det drejer sig om eksterne undersøgelser, af medlemsstaternes myndigheder i overensstemmelse med deres forpligtelser i henhold til fællesskabsretten og i henhold til national ret.

(3) Det er nødvendigt, at kontoret pålægges en præcis forpligtelse til i rette tid at informere institutioner, organer, kontorer og agenturer om igangværende undersøgelser i tilfælde, hvor et medlem, en leder, en tjenestemand eller en anden ansat er personligt involveret i de forhold, der undersøges, eller hvor der eventuelt skal træffes administrative foranstaltninger for at beskytte Unionens interesser.

(4) I lyset af evalueringen af kontorets aktiviteter i de første tre år efter, at forordning nr. 1074/1999 trådte i kraft, bør man, for at gøre kontorets indsats mere effektiv, afklare visse aspekter og udfylde visse lakuner vedrørende de undersøgelsesmæssige foranstaltninger, som kontoret kan træffe under gennemførelsen af sine undersøgelser. Kontoret bør således - som led i interne undersøgelser og i tilfælde af svig i tilknytning til kontrakter vedrørende fællesskabsmidler - kunne foretage den kontrol og inspektion, der er omhandlet i Rådets forordning (Euratom, EF) nr. 2185/96 af 11. november 1996 om Kommissionens kontrol og inspektion på stedet med henblik på beskyttelse af De Europæiske Fællesskabers finansielle interesser mod svig og andre uregelmæssigheder [7], og kontoret bør - i forbindelse med eksterne undersøgelser - have adgang til de oplysninger, som institutioner, organer, kontorer og agenturer ligger inde med. Medlemsstaterne bør indføre egnede procedurer, så der kan ske tvangsfuldbyrdelse over for erhvervsvirksomheder, der modsætter sig kontrolforanstaltninger truffet i henhold til forordning (Euratom, EF) nr. 2185/96.

[7] EFT L 292 af 15.11 1996, s. 2.

(5) Det har af hensyn til retssikkerheden vist sig nødvendigt at afklare de proceduremæssige garantier, der gælder i forbindelse med undersøgelser, interne såvel som eksterne, der gennemføres af kontoret, uden at dette berører den mere omfattende beskyttelse, der eventuelt følger af traktatens regler, vedtægtens bestemmelser og gældende nationale bestemmelser; samtidig understreges det, at sådanne undersøgelser har en rent forberedende karakter, og at konklusionerne deraf derfor ikke i sig selv udgør anklagepunkter, men eventuelt kan give anledning til administrative eller strafferetlige procedurer.

(6) Det forekommer hensigtsmæssigt at udvide Overvågningsudvalgets rolle, for derved at styrke kontorets ledelse og samtidig øge dets uafhængighed, sikre, at kontoret anvender forordning (Euratom) nr. 1074/99 korrekt, og sikre, at personers rettigheder respekteres fuldt ud. Overvågningsudvalgets sammensætning bør tilpasses til denne større rolle.

(7) Forordning (EF) nr. 1074/99 bør ændres i overensstemmelse hermed.

(8) De ændringer, der bør foretages i forordning (Euratom) nr. 1074/99, indskrænker ikke medlemsstaternes beføjelser til og ansvar for at træffe foranstaltninger til bekæmpelse af svig til skade for Fællesskabernes finansielle interesser. OLAF's aktionsmidler i forbindelse med eksterne undersøgelser afklares og styrkes punktuelt, idet det har vist sig, at der er retlige lakuner i det nuværende system, og at kun en mere effektiv indsats fra OLAF's side kan sikre, at de gennemførte eksterne undersøgelser bliver pålidelige og brugbare for medlemsstaternes myndigheder. Desuden er det nødvendigt at udvide de proceduremæssige garantier til også at omfatte eksterne undersøgelser for således at etablere ensartede retlige rammer for alle de undersøgelser, som kontoret gennemfører. Nærværende forordning overholder således fuldt ud nærhedsprincippet, der er knæsat i traktatens artikel 5, og proportionalitetsprincippet, der er omhandlet i samme artikel.

(9) Denne forordning overholder de grundlæggende rettigheder og følger de principper, der er fastsat i Den Europæiske Unions charter om grundlæggende rettigheder -

UDSTEDT FØLGENDE FORORDNING:

Artikel 1

I forordning (Euratom) nr. 1074/1999 foretages følgende ændringer:

1) I artikel 1 foretages følgende ændringer:

a) I stk. 3 indsættes som andet afsnit:

"Så længe kontoret er i færd med at gennemføre en undersøgelse i henhold til nærværende forordning, afholder institutioner, organer, kontorer og agenturer sig fra at indlede en undersøgelse af de samme forhold i medfør af deres respektive administrative beføjelser."

b) Som stk. 4 indsættes:

"4. Kontorets direktør fastlægger hvert år, efter høring af Overvågningsudvalget, kontorets arbejdsprogram og prioriteterne for undersøgelsespolitikken."

2) Artikel 3 affattes således:

"Artikel 3

Eksterne undersøgelser

1. Kontoret udøver den beføjelse, der - ved forordning (Euratom, EF) nr. 2185/96 - er tillagt Kommissionen, til at foretage kontrol og inspektion på stedet i medlemsstaterne og - i overensstemmelse med gældende samarbejdsaftaler - tredjelande.

Som led i sin undersøgelsesfunktion foretager kontoret kontrol og inspektion i henhold til artikel 9, stk. 1, i forordning (EF, Euratom) nr. 2988/95 og til de bestemmelser om de enkelte sektorer, hvortil der henvises i artikel 9, stk. 2, i nævnte forordning, i medlemsstaterne og - i overensstemmelse med gældende samarbejdsaftaler - i tredjelande.

2. For at fastslå, om der, i forbindelse med en kontrakt om fællesskabsfinansiering eller en finansiering forvaltet af Fællesskaberne, foreligger et tilfælde af svig, bestikkelse eller en anden ulovlig aktivitet i henhold til artikel 1, kan kontoret, efter bestemmelserne i forordning (Euratom, EU) nr. 2185/96, foretage en undersøgelse hos erhvervsvirksomheder, der er involveret i den pågældende finansiering.

3. Under en ekstern undersøgelse kan kontoret, i det omfang, det er strengt nødvendigt for at kunne fastslå, om der foreligger et tilfælde af svig, bestikkelse eller en anden ulovlig aktivitet i henhold til artikel 1, efter anmodning få adgang til de relevante oplysninger, som institutioner, organer, kontorer eller agenturer ligger inde med vedrørende de forhold, der er genstand for undersøgelsen. Artikel 4, stk. 2 og 4, finder i så fald anvendelse.

4. Når kontoret råder over oplysninger, der lader formode, at der foreligger et tilfælde af svig, bestikkelse eller en anden ulovlig aktivitet i henhold til artikel 1, kan kontorets direktør give de berørte medlemsstaters myndigheder meddelelse herom, og disse kan, uden at det berører de sektorbestemmelser, der er omhandlet i stk. 1, foretage undersøgelser i overensstemmelse med gældende national ret, hvori kontorets ansatte kan deltage. De berørte medlemsstaters myndigheder informerer kontorets direktør om de resultater, der er opnået på grundlag af disse oplysninger."

3) Artikel 4 ændres således:

a) Stk. 3 affattes således:

"3. Efter de nærmere regler, der er fastsat i forordning (Euratom, EF) nr. 2185/96, kan kontoret foretage kontrol på stedet hos berørte erhvervsvirksomheder for at få adgang til oplysninger om eventuelle uregelmæssigheder, der har forbindelse med de forhold, som er genstand for den interne undersøgelse."

b) Stk. 5 ophæves.

4) Artikel 5 affattes således:

"Artikel 5

Indledning af undersøgelser

1. Kontoret kan indlede en undersøgelse, når der findes en tilstrækkelig begrundet mistanke, der lader formode, at der foreligger et tilfælde af svig, bestikkelse eller andre ulovlige handlinger i henhold til artikel 1. Når der træffes beslutning om, hvorvidt der skal indledes en undersøgelse eller ej, tages der hensyn til de prioriteter for undersøgelsespolitikken, der er fastsat i overensstemmelse med artikel 1, stk. 4.

2. Eksterne undersøgelser indledes på grundlag af en beslutning truffet af kontorets direktør, som handler på eget initiativ eller som følge af en anmodning fra en berørt medlemsstat eller fra Kommissionen.

Interne undersøgelser indledes på grundlag af en beslutning truffet af kontorets direktør, som handler på eget initiativ eller på grundlag af en anmodning fra den institution, det organ eller det kontor eller agentur, hvor undersøgelsen skal gennemføres.

3. Hvis en institution, et organ, et kontor eller et agentur påtænker at indlede en undersøgelse i medfør af deres administrative beføjelser, anmoder det kontoret om at oplyse, om de pågældende forhold allerede er genstand for en intern undersøgelse. Kontoret oplyser, senest 15 arbejdsdage efter at have modtaget anmodningen, om der er indledt en undersøgelse. Hvis dette ikke er tilfældet, finder stk. 4 anvendelse. Afgives der ikke noget svar, er det ensbetydende med, at kontoret har besluttet ikke at indlede en intern undersøgelse.

4. Beslutningen om at indlede eller ikke indlede en undersøgelse træffes senest to måneder efter, at OLAF har modtaget en anmodning som omhandlet i stk. 2 eller 3. Beslutningen meddeles den institution, det organ, det kontor, det agentur eller den medlemsstat, der har fremsat anmodningen.

Når en tjenestemand eller anden ansat i en institution, et organ, et kontor eller et agentur direkte meddeler kontoret oplysninger i overensstemmelse med vedtægtens artikel [22 a], giver kontoret tjenestemanden eller den ansatte meddelelse om, hvorvidt det har besluttet at indlede eller ikke indlede en intern undersøgelse af de pågældende forhold.

En beslutning om ikke at indlede en undersøgelse skal begrundes.

5. Hvis kontoret beslutter ikke at indlede en intern undersøgelse, fordi det finder det uhensigtsmæssigt, sender det til orientering straks de foreliggende oplysninger til den institution, det organ, det kontor eller det agentur, sagen drejer sig om, idet parterne i givet fald enes om de foranstaltninger, der skal træffes for at beskytte informationskildens krav på fortrolighed. Hvis kontoret beslutter ikke at indlede en ekstern undersøgelse, fordi det finder det uhensigtsmæssigt, finder artikel 3, stk. 4, anvendelse."

5) Artikel 6 ændres således:

a) Som stk. 5 a indsættes:

"5 a. Når efterforskningen viser, at et medlem, en leder, en tjenestemand eller anden ansat i en institution, et organ, et kontor eller et agentur muligvis er involveret, eller at det vil være hensigtsmæssigt at træffe retsbevarende eller administrative foranstaltninger for at beskytte Unionens interesser, underrettes institutionen, organet, kontoret eller agenturet om den igangværende undersøgelse. Der skal bl.a. gives følgende oplysninger:

a) navnet på den eller de personer, som er genstand for undersøgelsen, og et resumé af de pågældende forhold

b) enhver oplysning, der vil kunne hjælpe institutionen, organet, kontoret eller agenturet med at beslutte, om det er hensigtsmæssigt at træffe retsbevarende eller administrative foranstaltninger for at beskytte Unionens interesser

c) i givet fald de særlige forholdsregler vedrørende fortrolighed, der anbefales.

Institutionen, organet, kontoret eller agenturet beslutter i givet fald, om det er hensigtsmæssigt at træffe eventuelle retsbevarende eller administrative foranstaltninger, under behørig hensyntagen til, at der bør sikres en effektiv gennemførelse af undersøgelsen, og til de særlige forholdsregler vedrørende fortrolighed, som kontoret har anbefalet."

b) Stk. 6 affattes således:

"6. Medlemsstaterne sørger for, at deres kompetente myndigheder, i overensstemmelse med de nationale bestemmelser, yder den bistand til kontorets ansatte, der er nødvendig for at de kan udføre deres opgaver. Med det formål iværksætter medlemsstaterne, når kontoret anmoder om det i tilfælde, hvor det er nødvendigt, egnede procedurer, så der, over for erhvervsvirksomheder, der overtræder bestemmelserne i artikel 5, andet og tredje afsnit, i forordning (Euratom, EF) nr. 2185/96, kan ske tvangsfuldbyrdelse, bl.a. gennem pålæggelse af økonomiske sanktioner (tvangsbøder). Institutionerne og organerne sørger for, at deres medlemmer og ansatte yder den bistand til kontorets ansatte, der er nødvendig for at de kan udføre deres opgaver. Det samme gælder for kontorernes og agenturernes ledere og ansatte."

c) Som stk. 7 indsættes:

"7. Når det viser sig, at en undersøgelse ikke kan afsluttes inden for en frist på 12 måneder efter at den er indledt, kan kontorets direktør beslutte at forlænge undersøgelsen med indtil seks måneder. I beslutningen anføres grundene til, at det er nødvendigt at forlænge undersøgelsen. Direktøren sender denne beslutning til Overvågningsudvalget og informerer den berørte institution eller det berørte organ, kontor eller agentur om beslutningen og begrundelsen for den. I behørigt begrundede tilfælde kan direktøren, efter høring af Overvågningsudvalget, beslutte på ny at forlænge denne frist med yderligere indtil seks måneder. Direktøren informerer den berørte institution eller det berørte organ, kontor eller agentur om sin beslutning og begrundelsen for den. Der kan om nødvendigt træffes flere sådanne successive beslutninger om forlængelse, på samme betingelser som anført ovenfor."

6) Som artikel 7a og 7b indsættes:

"Artikel 7 a

Proceduremæssige garantier

1. Kontoret undersøger for at bevise eller modbevise.

2. Hvis en undersøgelse viser, at et medlem, en leder, en tjenestemand eller anden ansat i en institution, et organ, et kontor eller et agentur eller en erhvervsvirksomhed muligvis er involveret i en sag, bliver den pågældende informeret herom, forudsat at dette ikke skader gennemførelsen af undersøgelsen.

Under alle omstændigheder må der ikke på grundlag af en undersøgelse drages konklusioner vedrørende en navngiven fysisk eller juridisk person, uden at den pågældende person har haft mulighed for at udtale sig om de forhold, der vedrører ham. I indbydelsen til samtalen meddeles den pågældende person et resumé af disse forhold. Den pågældende person kan bistås af en person efter eget valg, som ikke må være involveret i de forhold, der undersøges. En fysisk person har ret til ikke at anklage sig selv.

I tilfælde, hvor absolut fortrolighed er nødvendig af hensyn til undersøgelsen, og som indebærer, at der anvendes efterforskningsprocedurer henhørende under en national retsmyndigheds kompetence, eller, når der er tale om en ekstern undersøgelse, under en kompetent national myndighed, kan kontorets direktør beslutte at vente med at opfylde sin forpligtelse til at opfordre den involverede person til at udtale sig. Direktøren informerer på forhånd Overvågningsudvalget, der kan afgive en udtalelse. Når der er tale om en intern undersøgelse, træffer kontorets direktør denne beslutning i forståelse med den institution, det organ, det kontor eller det agentur, som den pågældende person tilhører.

3. Indbydelsen til en samtale, det være sig med et vidne eller med en involveret person i henhold til stk. 2, sendes med et varsel på otte arbejdsdage. Fristen kan afkortes efter aftale med den person, der skal høres. Indbydelsen indeholder en liste over de rettigheder, der tilkommer den person, der skal høres. Kontoret udarbejder et referat af samtalen og giver den hørte person adgang til det, for at vedkommende kan godkendte referatet eller knytte bemærkninger hertil.

Hvis det under samtalen viser sig, at den hørte person muligvis er involveret i de forhold, der undersøges, finder procedurereglerne i stk. 2 umiddelbart anvendelse.

4. De proceduremæssige garantier, der er omhandlet i denne artikel, finder anvendelse, uden at dette berører:

a) den mere omfattende beskyttelse, der eventuelt følger af traktatens regler og af de relevante nationale bestemmelser

b) de rettigheder og forpligtelser, der er fastsat i vedtægten, bl.a. forpligtelsen til at være loyal over for Fællesskaberne.

Artikel 7 b

Information om indstilling af undersøgelsen

Hvis en undersøgelse viser, at en anklage mod et medlem, en leder, en tjenestemand eller anden ansat i en institution, et organ, et kontor eller et agentur ikke kan opretholdes, indstilles undersøgelsen, og der foretages ikke videre i sagen; det sker på grundlag af en beslutning truffet af kontorets direktør, der skriftligt underretter den pågældende og i givet fald dennes institution, organ, kontor eller agentur herom."

7) Artikel 8, stk. 3, affattes således:

"3. Direktøren påser, at kontorets ansatte og alle andre personer, der handler under hans myndighed, overholder fællesskabsbestemmelserne og de nationale bestemmelser om beskyttelse af personoplysninger, navnlig bestemmelserne i Europa-Parlamentets og Rådets forordning (EF) nr. 45/2001, af 18. december 2000." (*)

(*) EFT L 8 af 12.1.2001, s. 1.

8) Artikel 9 ændres således:

a) Stk. 1 affattes således:

"1. Ved afslutningen af en undersøgelse foretaget af kontoret udarbejder dette, under direktørens myndighed, en afsluttende rapport, som bl.a. skal indeholde en oversigt over procedurens forløb, retsgrundlaget, oplysninger om de konstaterede forhold og en juridisk vurdering heraf, i givet fald det økonomiske tab og konklusionerne af undersøgelsen, herunder henstillinger fra kontorets direktør om, hvorledes undersøgelsen bør følges op."

b) Stk. 3 affattes således:

"3. Den rapport, der udarbejdes efter en ekstern undersøgelse, og alle relevante dokumenter vedrørende undersøgelsen sendes til de pågældende medlemsstaters kompetente myndigheder i overensstemmelse med reglerne for eksterne undersøgelser, og eventuelt til Kommissionen. De kompetente myndigheder i de berørte medlemsstater skal, forudsat at det ikke er i strid med national ret, informere kontorets direktør om opfølgningen af de undersøgelsesrapporter, de har fået tilsendt."

9) Artikel 10 ændres således:

a) Stk. 2 affattes således:

"2. Kontorets direktør sender til de retslige myndigheder i den berørte medlemsstat de oplysninger, som kontoret, i forbindelse med interne undersøgelser, har indsamlet om forhold, der kan føre til strafferetlig forfølgning, jf. dog artikel 8, 9 og 11 i nærværende forordning. Han informerer på forhånd den institution, det organ, det kontor eller det agentur, sagen vedrører. De sendte oplysninger skal bl.a. omfatte navnet på den person, som undersøgelsen vedrører, et resumé af de konstaterede forhold, den foreløbige juridiske vurdering og det eventuelle økonomiske tab.

Inden fremsendelsen af oplysninger som omhandlet i første afsnit giver kontoret den person, som undersøgelsen vedrører, lejlighed til at udtale sig om de forhold, der vedrører ham, på de betingelser og efter de nærmere regler, der er fastsat i artikel 7 a, stk. 2, andet og tredje afsnit."

b) Stk. 3 ophæves.

10) Artikel 11 affattes således:

"Artikel 11

Overvågningsudvalget

1. Overvågningsudvalget styrker kontorets uafhængighed gennem regelmæssig kontrol af dettes udøvelse af undersøgelsesfunktionen. Udvalget sikrer respekten for den enkelte persons rettigheder og tager hensyn til, at Unionens interesser skal beskyttes.

Overvågningsudvalget afgiver, i de tilfælde, der er fastsat i nærværende forordning, udtalelser om de beslutninger, som kontorets direktør skal træffe. Det afgiver på anmodning af direktøren eller på eget initiativ udtalelser til direktøren om kontorets virksomhed, uden dog at gribe ind i igangværende undersøgelsers forløb. Det afgiver også udtalelser om proceduremæssige garantier, efter anmodning fra den pågældende person, og om informationsformidlingen til institutioner, organer, kontorer eller agenturer, efter anmodning fra disse. Enhver sådan udtalelse sendes til kontorets direktør og til den, der har anmodet om udtalelsen. Den berørte institution, eller det berørte organ, kontor eller agentur modtager kopi af udtalelsen. Udvalget angiver i givet fald, hvilke dele af udtalelsen der skal behandles fortroligt.

2. Overvågningsudvalget består af fem uafhængige eksterne personer, som i deres respektive hjemlande opfylder betingelserne for at indtage høje embeder inden for de områder, der vedrører kontorets virksomhed. De udnævnes efter fælles overenskomst af Europa-Parlamentet, Rådet og Kommissionen. Udvalget pålægger et af sine medlemmer at forberede udvalgets arbejde vedrørende kontorets overholdelse af den enkelte persons rettigheder.

3. Medlemmernes mandatperiode er på tre år. Mandatet kan fornys én gang.

4. Ved mandatets udløb fortsætter medlemmerne med at udføre deres opgaver, indtil deres mandat fornys, eller der er udnævnt en efterfølger.

5. Ved udøvelsen af deres hverv må medlemmerne hverken forsøge at opnå eller modtage instrukser fra nogen regering eller nogen institution, noget organ eller noget kontor eller agentur. De behandler de sager, de får forelagt, og deres drøftelser heraf med absolut fortrolighed.

6. Overvågningsudvalget udpeger selv sin formand. Det fastsætter selv sin forretningsorden. Det afholder mindst ti møder om året. Det træffer sine beslutninger med et flertal af medlemmerne. Dets sekretariat er administrativt tilknyttet Kommissionen.

7. Direktøren underretter regelmæssigt udvalget om kontorets aktiviteter, om dets undersøgelser, om resultaterne af undersøgelserne og om, hvorledes disse er fulgt op. Direktøren underretter udvalget om de tilfælde, hvor den pågældende institution eller det pågældende organ, kontor eller agentur ikke har fulgt hans henstillinger op. Direktøren underretter udvalget om de tilfælde, hvor det er nødvendigt at fremsende oplysninger til en medlemsstats retslige myndigheder.

8. Overvågningsudvalget afgiver mindst én gang om året en aktivitetsrapport, som det sender til institutionerne. Udvalget kan forelægge rapporter om resultaterne og opfølgningen af de undersøgelser, som kontoret foretager, for Europa-Parlamentet, Rådet, Kommissionen og Revisionsretten."

11) Artikel 13 affattes således:

"Artikel 13

Finansiering

Det samlede bevillingsbeløb til kontoret opføres under en særlig budgetpost inden for den sektion i De Europæiske Fællesskabers almindelige budget, som vedrører Kommissionen. Beløbet udspecificeres i et bilag til den nævnte sektion.

De stillinger, der er tildelt kontoret, er anført i et bilag til oversigten over Kommissionens personale."

12) Artikel 14 affattes således:

"Artikel 14

Kontrol af lovligheden

Overvågningsudvalget modtager kopi af enhver klage, der indgives i henhold til vedtægtens artikel [90 a], og stiler en udtalelse herom til kontorets direktør.

Bestemmelserne i første afsnit og i vedtægtens artikel [90 a og 91] finder tilsvarende anvendelse på personale ved institutioner, organer, kontorer og agenturer, der ikke er omfattet af vedtægten."

Artikel 2

Denne forordning træder i kraft dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

FINANSIERINGSOVERSIGT TIL FORSLAGET

Politikområde: Bekæmpelse af svig

Aktiviteter: Undersøgelser foretaget af Det Europæiske Kontor for Bekæmpelse af Svig

Foranstaltningens betegnelse: Ændring af forordning (EF) nr. 1073/1999 og (Euratom) nr. 1074/1999

1. BUDGETPOST (NUMMER OG BETEGNELSE)

OLAF's budget

24.010600.03.0100 - Udgifter i forbindelse med opgaver udført af medlemmerne af Overvågningsudvalget

2. SAMLEDE TAL

2.1. Samlet rammebevilling for foranstaltningen (aktionsbevillinger): mio. EUR i FB

2.2 Gennemførelsesperiode:

Fra 2004 og for en ikke nærmere fastsat periode (mandatperiode på tre år, der kan fornys)

2.3 Samlet flerårigt skøn over udgifterne:

(a) Forfaldsplan for forpligtelses- og betalingsbevillinger (finansieringstilskud) (jf. punkt 6.1.1)

Ingen virkninger

Mio. EUR (3 decimaler)

>TABELPOSITION>

b) Teknisk og administrativ bistand og støtteudgifter (jf. pkt. 6.1.2)

Ingen virkninger

>TABELPOSITION>

>TABELPOSITION>

(c) Personale- og andre driftsudgifters samlede budgetvirkninger(jf. punkt 7.2 og 7.3)

>TABELPOSITION>

>TABELPOSITION>

Dette svarer til et ekstra bevillingsbehov på 100 000 EUR.

2.4 Forenelighed med den finansielle programmering og de finansielle overslag

X Forslaget er foreneligt med den nuværende finansielle programmering.

|| Forslaget kræver omprogrammering af det pågældende udgiftsområde i de finansielle overslag

|| Omprogrammeringen kan betyde, at bestemmelserne i den interinstitutionelle aftale må tages i brug.

2.5. Virkninger for budgettets indtægtsside

[X] Ingen budgetvirkning (vedrører tekniske aspekter af gennemførelsen af en foranstaltning)

ELLER

|| Virkning for budgettet: der er følgende virkninger på indtægtssiden:

Mio. EUR (1 decimal)

>TABELPOSITION>

3. BUDGETSPECIFIKATIONER

>TABELPOSITION>

4. RETSGRUNDLAG

Kommissionens afgørelse 1999/352/EF, Euratom af 28. april 1999 om oprettelse af Det Europæiske Kontor for Bekæmpelse af Svig (OLAF), artikel 4.

Europa-Parlamentets og Rådets forordning (EF) nr. 1073/1999 og Rådets forordning (Euratom) nr. 1074/1999, af 25. maj 1999, om undersøgelser, der foretages af Det Europæiske Kontor for Bekæmpelse af Svig (OLAF), artikel 11.

Ændring af disse forordninger: EF-traktatens artikel 280 og Euratom-traktatens artikel 203.

5. BESKRIVELSE OG BEGRUNDELSE

5.1 Behov for EU-foranstaltninger

Kommissionen vedtog den 2. april 2003 rapporten om evaluering af kontorets aktiviteter og sendte den derefter til institutioner, organer, kontorer og agenturer, ledsaget af Overvågningsudvalgets udtalelse. Forslagene om ændring af forordning (EF) nr. 1073/1999 og (Euratom) nr. 1074/1999, der bl.a. går ud på at styrke Overvågningsudvalget, skal ses som svar på den nævnte rapport og på Romano Prodis indlæg i Europa-Parlamentet den 18. november 2003 (om Unionens tilstand og Kommissionens lovgivnings- og arbejdsprogram for 2004), der skal ses i forlængelse af hans tale den 25. september 2003.

Europa-Parlamentet har ligeledes (i beslutning af 4. december 2003 om Kommissionens ovennævnte rapport) udtalt sig til fordel for en styrkelse af Overvågningsudvalget.

I sine konklusioner af 22. december 2003 om Kommissionens ovennævnte rapport noterede Rådet sig med interesse udtalelsen fra Overvågningsudvalget. Det opfordrede udvalget til at fortsætte sit arbejde, der skal sikre OLAF's uafhængighed, og understregede i øvrigt, at det er vigtigt, at reglerne om beskyttelse af de grundlæggende rettigheder overholdes.

Overvågningsudvalget skal, ifølge forslagene om ændring af forordning (EF) nr. 1073/1999 og (Euratom) nr. 1074/1999, afgive udtalelser i flere situationer, end det er tilfældet nu (om beslutninger, der skal træffes af OLAF's direktør, om fornyet forlængelse af undersøgelsesperioder, om klager indgivet af personer, om proceduremæssige garantier efter anmodning fra den pågældende, og om informationsformidlingen til institutioner, organer, kontorer eller agenturer, efter disses anmodning).

Denne styrkelse medfører en tilsvarende forhøjelse af de nødvendige bevillinger.

Bevillingerne skal dække udvalgsmedlemmernes udøvelse af deres nye mandat.

5.2 Indsatsområder og nærmere bestemmelser for bevillingstildelingen

I forbindelse med gennemførelsen af Overvågningsudvalgets nye opgaver som omhandlet under punkt 5.1 regnes der med en stigning i antallet af medlemmer (fra 5 til 7). Mødefrekvensen (ifølge forordningerne skal der holdes mindst 10 møder om året) vil formodentlig stige på grund af den forventede intensivering af aktiviteter/forbindelser som følge af de nye arbejdsopgaver, udvalget får pålagt.

Et medlem skal specielt tage sig af arbejdet med at kontrollere, at OLAF overholder personers rettigheder.

Dette fører i budgetmæssig henseende til:

- en stigning i det samlede årlige beløb for den faste administrative godtgørelse for deltagelse i møder (beregningsgrundlag: 420 EUR pr. medlem pr. dag); et todages møde pr. måned; 12 møder om året + samme beløb til forberedelse af møderne)

- en stigning i det samlede årlige beløb for dagpenge (beregningsgrundlag: 84,06 EUR pr. mødedag pr. medlem)

- en stigning i det samlede årlige beløb for transportudgifter (tog på 1. klasse eller fly på business class; rejserute fra opholdsstedet til mødestedet i Bruxelles eller Luxembourg; gennemsnitlig pris på 1 000 EUR pr. medlem og pr. møde) og hoteludgifter (beregningsgrundlag: 120,54 EUR pr. dag og pr. medlem)

- en stigning, mest mærkbar det første år, i visse udgifter (udstyr, især edb-udstyr, kommunikation/telekommunikation, ekstraudgifter, især i forbindelse med særlige opgaver) med et samlet rammebeløb anslået til 40 000 EUR.

Den samlede stigning anslås på dette grundlag (jf. punkt 7.3) til 100 000 EUR (der skal lægges til de 200 000 EUR, der er opført på 2004-budgettet).

Visse udgifter (især transport) vil først kunne bestemmes nøjagtigt, når alle medlemmers hjemsted er kendt.

5.3 Gennemførelsesmetoder

Under Kommissionens direkte forvaltning.

Medlemmernes status ændres ikke.

6. FINANSIELLE VIRKNINGER

6.1 Samlede finansielle virkninger for del B (hele programperioden)

ingen virkninger

6.1.1 Bevillinger

Mio. EUR (3 decimaler)

>TABELPOSITION>

6.1.2. Teknisk og administrativ bistand, støtteudgifter og IT-udgifter (forpligtelsesbevillinger)

>TABELPOSITION>

6.2. Beregning af omkostningerne pr. foranstaltning i budgettets del B (hele programperioden)

ingen virkninger

FB i mio. EUR (3 decimaler)

>TABELPOSITION>

7. VIRKNINGER FOR PERSONALERESSOURCER OG ADMINISTRATIONS UDGIFTER

Når forslagene til ændringsforordningerne er vedtaget, er det nødvendigt at foretage en række justeringer for at overføre stillinger, personer og tilsvarende bevillinger fra OLAF til Kommissionen (ændringsbudget 2004 eller det foreløbige budgetforslag for 2005).

7.1. Personalemæssige virkninger

Det forventes ikke for øjeblikket, at der skal afsættes yderligere ressourcer som følge af sekretariatets nye administrative opgaver. Overvågningsudvalget råder for øjeblikket over 8 stillinger (1 A.2, 1 A.5, 1 B.3, 1 C.3, 1 A.5T og 3 A.7T) + en hjælpeansat. Den teoretiske virkning af den forøgede arbejdsbyrde svarende til Overvågningsudvalgets nye opgaver anslås til 3 stillinger inden for disse eksisterende ressourcer.

>TABELPOSITION>

Ifølge forslagene om ændring af forordning (EF) nr. 1073/1999 og (Euratom) nr. 1074/1999 (jf. artikel 11, stk. 6) skal udvalgets sekretariat administrativt tilknyttes Kommissionen. Dette nødvendiggør en tilsvarende ændring af stillingsoversigterne for OLAF og Kommissionen.

7.2 Den samlede finansielle virkning af de menneskelige ressourcer

Se under punkt 7.1.

Ingen forøgelse af antallet af stillinger, men overførsel til Kommissionen af stillinger og bevillinger svarende til Overvågningsudvalgets sekretariat.

>TABELPOSITION>

Beløbene dækker de samlede udgifter i en tolvmåneders periode.

7.3 Andre administrative udgifter som følge af foranstaltningen

>TABELPOSITION>

Beløbene dækker de samlede udgifter i en tolvmåneders periode.

I. Samlet årligt beløb (7.2 + 7.3) // 1 331 000 EUR

II. Foranstaltningens varighed // År

III. Foranstaltningens samlede omkostninger (I x II) //

Dette svarer til et ekstra bevillingsbehov på 100 000 EUR.

8. OPFØLGNING OG EVALUERING

8.1 Opfølgning

I sine konklusioner af 22. december 2003 opfordrede Rådet Kommissionen til at færdiggøre rapporten om evaluering af OLAF's aktiviteter til forelæggelse senest ved udgangen af 2004. Rådet anfører, at det vil vurdere OLAF's situation i lyset af de fremtidige rapporter.

8.2 Hvordan og hvor ofte skal der evalueres

Der skal foretages en ekstern revision af kontorets forvaltning (Rådet nævner i de konklusioner, der er nævnt ovenfor under punkt 5.1 og 8.1, at det skal ske inden for en frist på højst to år).

Overvågningsudvalget forelægger hvert år en aktivitetsrapport.

9. FORHOLDSREGLER MOD SVIG

Gennemførelse i overensstemmelse med den nye finansforordning.

Anvendelse af forordning (EF) nr. 1073/1999.